钦定古今图书集成/明伦汇编/官常典/第717卷 > 王谦 阿史那瓌
## 钦定古今图书集成/明伦汇编/官常典/第717卷 > 王谦 阿史那瓌

按《周书》本传，“谦字敕万，太保雄之子也。性恭谨，无他
才能。以父功累迁骠骑大将军、开府。孝闵践祚，治右
小武伯雄从晋公护东讨，为齐人所毙。朝议以谦父
殒身行阵，特加殊宠，乃授谦柱国大将军。以情礼未
终，固辞不拜。高祖手诏夺情，袭爵庸公，邑万户。后皇
太子讨吐谷浑，力战有功。是时高祖东征，谦又力战”，
进上柱国、益州总管。时谦令司录贺若昂奉表诣阙，
昂还，具陈京师事势。谦以世受国恩，将图匡复，遂举
兵署官司，所管益、潼、新、始、龙、邛、青、泸、戎、宁、汶、陵、遂、合、
楚、资、眉、普十八州，及嘉、渝、临、渠、蓬、隆、通、兴、武、庸十州
之人多从之。总管长史乙弗虔、益州刺史达奚惎劝
谦据险观变。隆州刺史阿史那瓌为谦画三策曰：“公
亲率精锐，直至散关，蜀人知公有勤王之节，必当各
思效命，此上策也；出兵梁、汉，以顾天下，此中策也；坐
守剑南，发兵自卫，此下策也；谦参用举中下之策。”梁
睿未至大剑，谦遣兵镇始州，隋文即以睿为行军元
帅，便发利、凤、文、泰、成诸州兵讨之。达奚惎、乙弗虔等
众十万攻利州，闻睿至，众溃。睿乘其弊，纵兵深入。惎
虔密使诣睿，请为内应以赎罪，谦不知之，并令守成
都。谦先无筹略，承藉父勋，遂居重任。初谋举兵，咸以
地有江山之险，进可以立功，退可以自守，且任用多
非其才。及闻睿兵奄至，惶惧，乃自率众迎战。又以惎
虔之子为左右军，行数十里，军皆叛，谦以二十骑奔
新都，县令王宝斩之，传首京师。惎虔以成都降，《隋文》
以其首谋斩之，阿史那瓌亦诛。